Karbulovo

**Karbulovo** je naselje u Srbiji u opštini Negotin u Borskom okrugu. Prema popisu iz 2002. bilo je 520 stanovnika (prema popisu iz 1991. bilo je 608 stanovnika).

## Demografija
U naselju Karbulovo živi 463 punoletna stanovnika, a prosečna starost stanovništva iznosi 49,2 godina (47,2 kod muškaraca i 51,1 kod žena). U naselju ima 155 domaćinstava, a prosečan broj članova po domaćinstvu je 3,35.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Podaci iz Istorijskog arhiva Negotin
Karbulovo je ratarsko-stočarsko seosko naselje zbijenog tipa udaljeno 11&nbsp;km zapadno od Negotina. Smešteno je na prosečno 210 metara nadmorske visine, na dolinskoj strani Jaseničke reke, desne pritoke Dunava. Severna geografska širina naselja je 44o 13’ 12”, istočna geografska dužina 22o 25’ 59”, a površina atara 2.135 hektara. Do ovog naselja se može stići direktnim asfaltnim putem od Negotina. 
Po predanju naselje je osnovano krajem 16. ili početkom 17. veka. Na austrijskim kartama 1723-1725. godine zabeleženo je pod nazivom Karbolova, a 1736. godine kao Karbalova. Pod današnjim imenom pominje se u periodu 1783-1784. godine. U vreme Prvog srpskog ustanka (1807. godine) u njemu je živeo „Petar Karbolovski knez“. Godine 1846. Karbulovo je imalo 61, a 1866. godine 103 kuće. Današnje naselje se deli na tri dela: Gajanska Mala, Trebež ili Inostranska Mala i Sredina Sela. Nakon Prvog svetskog rata u njemu su živele sledeće familije: Pržići (slava sv. Jovan), Gožobarčići i Milutinovići (slava sv. Jovan), Iličići (slava sv. Mrata), Bosiljkići, Coljići i Bakići (slava Vavedenje), Šviljaci ili Grujinčići (slava sv. Nikola), Jelkići (slava sv. Jovan), Kunići (slava Đurđevdan), Bojići (slava sv. Stevan), Lukići (slava Mitrovdan), Jerići (slava sv. Stevan), Bugarčići i Raškovci (slava sv. Arhanđeo), Mateji ili Bogdančići (slava sv. Paraskeva), Ilići (slava Đurđevdan), Koprivljani ili Brkići (slava sv. Toma), Beninski ili Benići (slava sv. Vasilije), Radivojevići (slava sv. Paraskeva), Golubovići (slava sv. Petka), Bađini (slava sv. Paraskeva), Kajkići (slava sv. Paraskeva), Mišići (slava sv. Jovan), Stojakovići (slava sv. Jovan), Stanojlovići (slava sv. Vasilije), Jonovići (slava sv. Alimpije) i Paunovići (slava Mitrovdan).
Zavetina u naselju Karbulovo je Sveta Trojica.
Stanovništvo Karbulova je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom.
Godine 1921. Karbulovo je imalo 196 kuća i 858 stanovnika, 1948. godine 198 kuća i 910 stanovnika, a 2002. godine 256 kuća i 517 stanovnika. Godine 2007. na privremenom radu u inostranstvu (Austrija, Nemačka, Francuska) iz ovog naselja je 18 stanovnika. 
Četvoroazredna osnovna škola u naselju, koja postoji od 1891. godine, školske 2006/2007. godine je imala 15 učenika.
Zemljoradnička zadruga u Korbovu je osnovana 1930. godine (obnovljena 1947. godine), a Seljačka radna zadruga „Bukovo“ 1947. godine (prestala sa radom 1953. godine). Dom kulture u Karbulovu je napravljen 1955. godine, elektrifikacija naselja je urađena 1958. godine, put asfaltiran 1978. godine, a telefonska centrala napravljena 1980. godine.

----
Podatke o naseljima sakupio MIODRAG VELOJIĆ, dipl. geograf
radnik Istorijskog arhiva Negotin

----

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)